Det foreslås, at disse foranstaltninger gennemføres inden for rammerne af specifikke EU-instrumenter og -programmer i overensstemmelse med de relevante EU-retsakter, der fastsætter regler for disse instrumenter og programmer.

Kommissionen foreslår derfor en ambitiøs pakke, som omfatter et forslag om oprettelse af et EU-genopretningsinstrument. Udover både at støtte økonomierne i EU og i tredjelande bør instrumentet også styrke EU's humanitære bistand og støtte kapacitetsopbygning for at forbedre fremtidens kriseforebyggelse og kriseberedskab.

Krisen som følge af covid-19-pandemien påvirker samfund over hele verden i betydelig grad, først og fremmest sundhedssystemerne, og ser ud til at få alvorlige sociale og økonomiske konsekvenser på globalt plan. Dette er en væsentlig udfordring for tredjelande med svage institutioner og/eller problemer i form af konflikter eller andre kriser såsom naturkatastrofer. Sårbare grupper, herunder flygtninge og fordrevne, kan være i særlig fare. Unionens strategi som reaktion herpå bør være omfattende, sammenhængende og integreret og gøre det muligt at tackle udfordringerne på folkesundhedsområdet og det socioøkonomiske område samt reagere på de umiddelbare humanitære behov, der er blevet skabt eller forstærket af pandemien.

Udbruddet af coronavirussygdommen ("covid-19") blev den 11. marts 2020 erklæret for en pandemi af Verdenssundhedsorganisationen (WHO). Siden da har lande i hele verden vedtaget ekstraordinære foranstaltninger for at imødegå og inddæmme udbruddet.

EU vil stille finansiering til rådighed for gennemførelsen af programmet for humanitær bistand. Et beløb på 5 468 000 000 EUR (i løbende priser) vil blive tilvejebragt gennem finansiering fra EU-genopretningsinstrumentet.

EUROPA-PARLAMENTET OG RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 214, stk. 3,

under henvisning til forslag fra Europa-Kommissionen,

efter fremsendelse af udkast til lovgivningsmæssig retsakt til de nationale parlamenter,

efter den almindelige lovgivningsprocedure, og

ud fra følgende betragtninger:

(1)Krisen som følge af covid-19-pandemien påvirker samfund over hele verden i betydelig grad, først og fremmest sundhedssystemerne, og ser ud til at få alvorlige sociale og økonomiske konsekvenser på globalt plan og skabe og øge humanitære behov.

(2)Tredjelande med svage statslige institutioner er særlig sårbare over for pandemiens konsekvenser. Dette vil føre til/har ført til et stigende behov for, at humanitære aktører sikrer en øjeblikkelig, effektiv og sammenhængende reaktion, og at de støtter lokalsamfundene i tredjelande. EU's strategi som reaktion herpå bør være omfattende, sammenhængende og integreret og gøre det muligt at tackle både udfordringerne på folkesundhedsområdet og udfordringerne på det socioøkonomiske område samt de humanitære udfordringer. Navnlig sårbare lande og befolkninger er i fare og har brug for bistand, nødhjælp og beskyttelse.

(3)I overensstemmelse med forordning [EU-genopretningsinstrumentet] og inden for rammerne af de deri tildelte ressourcer bør der gennemføres foranstaltninger med henblik på genopretning og sikring af modstandsdygtighed inden for rammerne af den humanitære bistand for at håndtere covid-19-krisens konsekvenser, som er af et hidtil uset omfang. Sådanne supplerende midler bør anvendes på en sådan måde, at fristerne i forordning [ERI] overholdes.

(4)Forordning (EF) nr. 1257/96 bør derfor ændres —

VEDTAGET DENNE FORORDNING:

Artikel 1

I forordning (EF) nr. 1257/96 foretages følgende ændringer:

(1)Som artikel 14a indsættes:

"Artikel 14a

Indtægter fra EU-genopretningsinstrumentet

De i artikel 2 i forordning [ERI] omhandlede foranstaltninger gennemføres inden for rammerne af dette program via de beløb, der er omhandlet i artikel 3, stk. 2, litra a), nr. vii), i nævnte forordning, jf. dog dennes artikel 4, stk. 4 og 8.

Disse beløb udgør eksterne formålsbestemte indtægter i henhold til finansforordningens artikel 21, stk. 5."